Kaalvoetkinders se skoolskoene pas nie reg – navorsingKinders wat gereeld kaalvoet loop, dra skoolskoene wat óf te kort óf te lank óf te nou vir hul voete is (Foto: Verskaf) Talle kinders in Suid-Afrika loop die risiko om voetafwykings – soos hamer-, klou- en inmekaargetrekte tone en uitgroeisels op hul hakke – te ontwikkel omdat hulle skoolskoene dra wat nie behoorlik pas nie. Dít is een van die bevindings van navorsing wat onlangs deur die Universiteit Stellenbosch (US) se Departement van Sportwetenskap onderneem is. Die bevindings van dié navorsing het onlangs in die vaktydskrif BMC Pediatrics verskyn. Marise Breet en Ranel Venter, verbonde aan die departement, sê die navorsing toon dat kinders wat gereeld kaalvoet loop, skoolskoene dra wat óf te kort óf te lank óf te nou vir hul voete is. Volgens die navorsing is dit omdat kinders wat gereeld kaalvoet loop, breër voete het en vervaardigers nie altyd breedte oorweeg wanneer skoene gemaak word nie. Bogenoemde is bepaal deurdat navorsers gekyk het of die lengte- en breedtedimensies van voorgeskrewe skoolskoene ooreenstem met die voetdimensies van kinders wat gereeld kaalvoet loop. Die navorsing dui ook daarop dat die gereelde dra van skoolskoene wat nie reg pas nie, ’n negatiewe uitwerking op die ontwikkeling van die kinders se voete kan hê, wat tot verskeie voetafwykings en muskuloskeletale (spier-skelet-) probleme (soos laerugpyn) kan lei wanneer hulle ouer word. Die navorsing Talle kinders in Suid-Afrika loop die risiko om voetafwykings te ontwikkel omdat hulle skoolskoene dra wat nie behoorlik pas nie (Foto: Verskaf) In hul navorsing het Breet en Venter altesaam 698 kinders (431 meisies en 267 seuns) tussen die ouderdom van ses en 16 jaar in landelike en stedelike skole se voete gemeet. Hulle het ook die lengte en breedte van verskillende fabrikate se skoolskoene wat tans in winkels beskikbaar is, gemeet. Die maksimum hak-toon-lengte (HTL) en voetwydte met ’n bykomende 10 mm toon- en breedte-toegewing van elke deelnemer is met die ooreenstemmende skoolskoenlengte en -breedte vergelyk. Die resultate toon dat wanneer die skoenlengte en maksimum hak-tot-toon-lengte van deelnemers vergelyk word, met die 10 mm-toegewing inaggenome, het 59% van die kinders skoene gedra wat nie die regte lengte is nie. Ten opsigte van die skoenwydte en die bykomende 10 mm-toegewing vir breedte is 98% van die skoene wat die kinders dra te nou vir hul voete. “Gegewe die breedtedimensies van die skoene in die navorsing sal baie Suid-Afrikaanse kinders nie die opsie hê om ’n skoolskoen wat breër is, te dra nie, aangesien dit nie beskikbaar is nie.” Volgens die navorsers is daar verskeie redes waarom skoolskoene nie reg pas nie. “Onlangse navorsing toon dat toon- en breedte-toegewings nie doeltreffend toegepas word nie. Daar word dikwels te veel of te min ruimte vir die tone binne die skoen gelaat om te sorg dat die skoen reg pas. Die aanbevole toontoegewing van 10 mm moet bykomend tot die HTL van die kind bygereken word om te waarborg dat die skoen reg sal pas in die lengte. “Ons skoenvervaardigers gebruik ’n skoenontwerp wat op die Britse stelsels gegrond is, en gebruik voetlengte as die basiese meting. Volgens hierdie stelsel sal elke toename in voetlengte met ’n gestandaardiseerde toename in voetomtrek ooreenstem wat gegrond is op Europese data. “Die vervaardiging van kinderskoene word ook dikwels eerder deur modeneigings as deur ortopediese en biomeganiese navorsing oorheers.” Die navorsers sê die gehalte van inligting wat oor skoene beskikbaar is en die vinnige koers waarteen kinders van tussen ses en 14 jaar se voete groei (tot 1,5 cm per jaar), kan ook redes wees vir skoene wat nie reg pas nie. Aanbevelings en gevolgtrekking Breet en Venter beveel aan dat skoenvervaardigers die skoenbreedte van skoolskoene vir kinders en adolessente wat gereeld kaalvoet loop, heroorweeg om die langtermyn negatiewe uitwerking van skoene wat nie reg pas nie te vermy. “Skoenontwerpe vir hierdie kinders moet ’n skoen lewer wat die voet behoorlik pas en die natuurlike vorm en afmetings van die kaal voet naboots. Dit sal die gesonde ontwikkeling van die voet aanhelp. “Ons moet egter daarop wys dat skoenvervaardigers nie altyd oor die regte inligting beskik om ’n standaardvorm uit beskikbare afmetings te ontwerp nie. Hulle fokus dus op skoenlengte as ’n basiese afmeting, sonder om die ander afmetings in ag te neem.” Die navorsers sê hul ondersoek brei verder uit op bestaande sienings oor hierdie baie relevante kwessie, aangesien dit die onus op skoenvervaardigers plaas om die basiese afmetings van beskikbare skoene vir kinders wat gereeld kaalvoet loop te verbeter. “Die resultate van ons navorsing kan help om bewustheid te skep oor die huidige wanverhouding tussen hierdie kinders se voete en beskikbare skoolskoene. Dit kan ook skoenvervaardigers help om skoene te maak wat ons Suid-Afrikaanse kinders en adolessente beter sal pas.”